Úradný vestník L 236 , 23/09/2003 S. 0820 - 0821



7. DANE 1. 31977 L 0388: Šiesta smernica Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu — spoločný systém dane z pridanej hodnoty: jednotný základ jej stanovenia (Ú. v. ES L 145, 13.6.1977, s. 1) v znení naposledy zmenenom a doplnenom predpisom: - 32002 L 0038: smernica Rady 2002/38/ES zo 7.5.2002 (Ú. v. ES L 128, 15.5.2002, s. 41). Bez ohľadu na ustanovenia článku 12 ods. 3 písm. a) smernice 77/388/EHS je Cyprus oprávnený do 31. decembra 2007 ponechať v platnosti oslobodenie s vrátením dane zaplatenej na predchádzajúcom stupni, ktoré sa vzťahuje na dodávky liečiv a potravín na ľudskú spotrebu s výnimkou zmrzliny, zmrzlinových nanukov, mrazených jogurtov, vodovej zmrzliny a podobných výrobkov a pikantných potravinových výrobkov (zemiakových lupienkov/tyčiniek, "puffs" a podobných výrobkov balených na ľudskú spotrebu bez ďalšieho spracovania). Bez ohľadu na ustanovenia článku 12 ods. 3 písm. a) smernice 77/388/EHS je Cyprus oprávnený ponechať v platnosti zníženú sadzbu dane z pridanej hodnoty najmenej vo výške 5 %, ktorej podliehajú reštauračné služby, do uplynutia prechodného obdobia uvedeného v článku 28l smernice, najdlhšie však do 31. decembra 2007. Bez toho, aby tým bol dotknutý postup ustanovený v článku 27 smernice 77/388/EHS, je Cyprus do uplynutia jedného roku odo dňa pristúpenia oprávnený naďalej používať zjednodušený postup pre daň z pridanej hodnoty, pokiaľ ide o systém účtovania hotovosti, a pre hodnotu dodávok medzi prepojenými osobami. Na účely článku 28 ods. 3 písm. b) smernice 77/388/EHS je Cyprus oprávnený do 31. decembra 2007 oslobodiť od dane z pridanej hodnoty stavebné pozemky, na ktoré sa vzťahuje bod 16 prílohy F smernice. Toto oslobodenie sa nevzťahuje na vlastné zdroje, pre ktoré sa základ ich stanovenia bude musieť znovu určiť v súlade s nariadením Rady (EHS, Euratom) č. 1553/89 o konečnej jednotnej úprave pre vyberanie vlastných zdrojov pochádzajúcich z dane z pridanej hodnoty [2]. Na účely článku 28 ods. 3 písm. b) smernice 77/388/EHS je Cyprus oprávnený ponechať v platnosti oslobodenie medzinárodnej osobnej dopravy uvedenej v bode 17 prílohy F smernice, od dane z pridanej hodnoty, pokiaľ bude splnená podmienka stanovená v článku 28 ods. 4 smernice, najdlhšie však pokiaľ bude ktorýkoľvek zo súčasných členských štátov uplatňovať rovnaké oslobodenie. 2. 31992 L 0081: Smernica Rady 92/81/EHS z 19. októbra 1992 o zosúladení štruktúr spotrebných daní z minerálnych olejov (Ú. v. ES L 316, 31.10.1992, s. 12) v znení naposledy zmenenom a doplnenom predpisom: - 31994 L 0074: smernica Rady 94/74/ES z 22.12.1994 (Ú. v. ES L 365, 31.12.1994, s. 46). Bez toho, aby tým bolo dotknuté formálne rozhodnutie prijaté v súlade s postupom stanoveným v článku 8 ods. 4 smernice 92/81/EHS, je Cyprus oprávnený do uplynutia jedného roka odo dňa pristúpenia uplatňovať oslobodenie minerálnych olejov používaných na výrobu cementu od spotrebných daní. Bez toho, aby tým bolo dotknuté formálne rozhodnutie prijaté v súlade s postupom stanoveným v článku 8 ods. 4 smernice 92/81/EHS, je Cyprus oprávnený do uplynutia jedného roka odo dňa pristúpenia uplatňovať tiež oslobodenie všetkých druhov pohonných hmôt používaných v miestnej osobnej doprave od dodatočných spotrebných daní. [2] Ú. v. ES L 155, 7.6.1989, s. 9. Nariadenie v znení zmenenom a doplnenom nariadením (ES, Euratom) č. 1026/1999 (Ú. v. ES L 126, 20.5.1999, s. 1). --------------------------------------------------